अन्नाद्रमुक प्रमुख जयललिता ने चेन्नई में मंगलवार को कहा कि लोकसभा चुनाव के बाद की स्थिति पर बातचीत करना अभी जल्दबाजी होगी लेकिन एक बेहतर राजनेता किसी बात से कभी इंकार नहीं करता है। उन्‍होंने कहा कि चुनाव के बाद संभावित गठबंधन के लिए किसी पार्टी से बातचीत करने का कोई सवाल ही नहीं है।अन्नाद्रमुक नेता से यह पूछे जाने पर कि, ‘भाजपा नेता लालकृष्ण आडवाणी ने कहा है कि अन्नाद्रमुक के साथ चुनाव बाद गठबंधन के लिए अनौपचारिक बातचीत हो रही है।’ उन्‍होंने आडवाणी के इस दावे को खारिज करते हुए कहा कि एक बेहतर राजनेता किसी बात से इनकार नहीं कर सकता है। जया ने कहा कि उनकी पार्टी का गठबंधन तमिलनाडु में फिलहाल वाम दलों, एमडीएमके, और पीएमके के साथ है। केंद्र में गैर कांग्रेस और गैर भाजपा सरकार बनाने के लिए उनकी पार्टी काम कर रही है।